
DĖL LAIKINOJO NEDARBINGUMO

LR sveikatos apsaugos ministro 2004 m. kovo 31d. įsakymu Nr. V-172 patvirtinti „Lietuvos nacionalinės sveikatos sistemos sveikatos priežiūros įstaigos gydytojų konsultacinės komisijos nuostatai“ nustato, jog Lietuvos nacionalinės sveikatos sistemos asmens sveikatos priežiūros įstaigos gydytojų konsultacinė komisija (toliau – GKK) sprendžia laikinojo nedarbingumo ekspertizės ir ginčytinus ligonių gydymo bei tyrimo klausimus. 

GKK gali būti steigiama visose LNSS asmens sveikatos priežiūros paslaugas teikiančiose įstaigose. GKK yra steigiama įstaigos vadovo įsakymu.
Pažymėtina, kad GKK nariais dažnai yra tos pačios sveikatos priežiūros įstaigos gydytojai, kaip ir pirminį sveikatos būklės vertinimą atlikęs gydytojas. Todėl visuomet gali kilti abejonių dėl nešališkumo sprendžiant ginčytinus laikinojo nedarbingumo ekspertizės klausimus, nes GKK nariams tenka vertinti savo kolegos darbą.
Pagal Valstybinio socialinio draudimo fondo valdybos pateiktą informaciją matyti, kad nustatant laikinąjį nedarbingumą yra nemažai piktnaudžiavimo atvejų, kuriuos būtų galima būtų spręsti tobulinant GKK sudarymo ir jų darbo organizavimo tvarką.

Vadovaudamasi LR Seimo statuto 9 str., prašau pateikti nuomonę, ar nebūtų tikslinga numatyti tokią GKK sudarymo ir jų darbo organizavimo tvarką, kad sprendžiant ginčytinus laikinojo nedarbingumo klausimus pirminį sveikatos būklės vertinimą atlikusio gydytojo darbą vertintų ne iš tos pačios sveikatos priežiūros įstaigos gydytojų sudaryta GKK ?

